钦定古今图书集成/理学汇编/文学典/第121卷 > 《上李常伯启》前人
## 钦定古今图书集成/理学汇编/文学典/第121卷 > 《上李常伯启》前人

某启：某闻杞林腾秀，羽族知归；旸谷流谦，波臣有托。
然则朝光八圣，尚欣牧竖之词；道济五残，未隔舆人
之诵。谨凭斯义，辄呈《宸游东岳颂》一首。当仁不让，下
走无惭于自媒；闻善若惊，明公岂难于知我。龙门高
远，眇黄道而无阶；爵里既投，叫丹阍而有地。伏愿暂
停左右，曲流国士之恩；广进刍荛，俯息樵夫之议。轻
陈径捷，退用彷徨。